Lav et referat af nedenstående tekst:

Tekst:
Den nordjysk roer Anne Dsane Andersen fra Aalborg er udtaget til OL i Rio i toer uden styrmand sammen med Lærke Berg Rasmussen. For halvandet år siden skiftede de bådklasse. I begyndelsen fungerede det slet ikke, men siden fik de for alvor fart i båden. Udtagelsen af 23-årige Anne Dsane Andersen og 22-årige Lærke Berg Rasmussens til OL er et endegyldigt bevis på, at de og roforbundets sportslige ledelse tog den rigtige beslutning for halvandet år siden. Dengang besluttede de, at de to roere skulle smide en åre hver og skifte til det, der hedder toer uden styrmand, hvor hver roer kun har en enkelt åre til rådighed. Det endte med at blive en succeshistorie, men i den første tid holdt det hårdt. - Båden kom nærmest ikke fremad i begyndelsen, og vi tænkte hele tiden, at nu vælter vi. Vi sagde til os selv, at hvis der ikke sker noget i løbet af en måned, så går det ikke. På et tidspunkt beskyldte vi sågar vandet for at være langsomt, siger Anne Dsane Andersen om den første tid i den nye båd. Men det gik hurtigt fremad, og i begyndelsen af september kom det endegyldige gennembrud, da de blev nummer fire ved VM og sikrede en dansk nationsplads til OL i Rio. Nu har DIF’s bestyrelse på baggrund af en indstilling fra roforbundet besluttet, at nationspladsen skal gå til Anne Dsane Andersen og Lærke Berg Rasmussen. De bliver dermed medlemmer nummer 18 og 19 i klubben af udtagne danskere til Rio-legene. Team Danmarks direktør, Lone Hansen, er meget begejstret for den udvikling, de to roere har været igennem. - De to unge roeres udvikling har imponeret alt og alle omkring rosporten, og udover at fremhæve roernes talent og vilje til at blive bedre, er der også grund til at rose deres træner set-up for et fantastisk arbejde, siger Lone Hansen og tilføjer: - Det er bemærkelsesværdigt, at Anne og Lærke så hurtigt har udviklet sig til verdensklasseroere. De formår at blive bedre fra løb til løb, og det giver store løfter for fremtiden. Deres træner Mads Haubro har været dygtig til at tilrettelægge præcis den træning og den helhedsindsats, Anne og Lærke har brug for. Jeg glæder mig meget til at følge dem til deres første OL. Anne Dsane Andersen og Lærke Berg Rasmussen er lige vendt hjem til Danmark fra en træningslejr i Portugal. I slutningen af april tager de på træningslejr i italienske Varese som forberedelse til EM i Tyskland.  Senere venter den afsluttende træningslejr i Østrig, hvorfra de tager direkte til Rio med ankomst den 1. august.

Referat:
Nordjysk roer er udtaget til De Olympiske Lege i Rio de Janeiro.